Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од С. Д. од Скопје, поднесена против Решението на Министерството за информатичко општество и администрација, по предметот Барање за пристап до информации од јавен карактер, на 07.12.2023 година го донесе следното

**Р Е Ш Е Н И Е**

1. Жалба изјавена од С. Д. од Скопје, поднесена против Решенито на Министерството за информатичко општество и администрација бр.15-4452/2 од 24.11.2023 година, заведена во Агенцијата под бр. 08-415 на 27.11.2023 година, по предметот Барање за пристап до информации од јавен карактер **СЕ УВАЖУВА**.
2. Решението на Имателот на информации бр.15-445/2 од 24.11.2023 година **СЕ ПОНИШТУВА.**
3. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

С. Д. од Скопје, како што е наведено во Жалбата на 11.10.2023 година поднел Барање за пристап до информации од јавен карактер до Министерството за информатичко општество и администрација, со кое побарал по е - маил да му се достави електронски запис од следната информација:

„Записник од извршен технички надзор над работата на системот за електронска евиденција во здружението ЗАМП извршен согласно ЗАПСП врз основа на мое барање од 08.01.2021 година година, а врз чија основа имателот на информацијата (МИОА) одлучил да назначи нови лица кои повторно би го извршиле техничкиот надзор во однос на работата на системот за електронско евидентирање на авторските дела во радиотелевизиските организации.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-415 на 15.11.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-415 од 24.11.2023 година Жалбата **ЈА УВАЖИ и му наложи на Имателот на информации,** да постапи по Барањето на Барателот согласно одредбите од Законот за слободен пристап до информации од јавен карактер.

Имателот на информации по Решението на Агенцијата на 24.11.2023 година достави до Агенцијата Решение со кое се уважува Барањето на Барателот бр.15-4452/2 од 24.11.2023 година. Во Решението е наведено дека: „Како што и во предходните решенија беше укажано комисијата за надзор го извршила надзорот, но потребно било да се направи подетален надзор во здружението ЗАМП и радиотелевизиските организации, бидејќи ваквата состојба рефлектира со нецелосна слика во однос на функционалноста на инсталираниот систем на сите радио и телевизиски организации и како и во здружението ЗАМП...Воедно, Ве известуваме деа по завршување на компелтниот и целосен надзор на сите радио и телевизиски организации како и во здружението ЗАМП, со назначување на нови лица кои ќе бидат задолжени да го извршат одново надзорот, ќе ви биде овозможен пристап до целосната документација која ќе произлезе од истиот.“

Незадоволен од горенаведеното Решение, Барателот на информации на 27.11.2023 година до Агенцијата достави Жалба, заведена под бр.08-415, во која е наведено: „...и покрај изминатите 2 (две) години и 10 месеци и донесените две Решение....сеуште не е постапено по моето Барање до МИОА од 8.2.2021 година за пристап до информации односно не мие доставен Записникот од извршен технички надзор над работата на системот за електронска евиденција согласно Законот за авторско право и сродните права.“

Агенција, преку е-маил заведен под бр.08-415 од 27.11.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 05.12.2023 година Имателот на информации до Агенцијата достави Одговор на жалба бр.15-4452/4 од 05.12.023 година и оспореното Решение. Во Одговорот е наведено: „МИОА, Ве известува дека останува во целост на доставениот одговор на решението со архивски број 15-4452/2 од 24.11.2023, односно дека записникот како предлог документ никогаш не стана дел од списите во предметот за извршениот технички надзор, и предлага да се одбие жалбата како неоснована.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи и го задолжи Имателот на информации на барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ја доставил бараната информација.

Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, алинеја 8 и алинеја 19 од истиот е должен да ја информира јавноста со објавување на податоци од негова надлежност....прописите што во рамките на својата надлежност ги донесува имателот на информации...предлог на програми, ставови, мислења, студии и други слични документи кои се однесуваат на актите од надлежност на имателот на информации...“. Во член 3, став 1, алинеја 4, пак, е регулирано дека „документ е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, **работни материјали**, како и звучни, гласовни, магнетски или електронски,оптички или видео снимки вокоја било форма,како пренослива опрема за автоматска обработка на податоците во дигитална форма“.

 Имено, во конкретниот случај Имателот на информации бил должен да постапи согласно Барањето, **на начин и во форма наведени во Барањето** и на Барателот да му го достави бараниот документ во верзија во која постои на денот на поднесување на Барањето.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**